(رجانک / عجبیں منطق )
“علی حیدر ملک /ناگمان”
ھٹلر ءِ ھال رسینوکیں وزیر گوئبلز ءَ یک رندے یک پیریں یہودی عالمے ءَ گوں گْوشت,, ابّی! من اِشکُتگ کی شما یہودی وتی نیکراھی وانگی ءِ بندات ءَ یک ھاسیں وڑے ءِ منطقے کارمرز کن ات کہ ایشی ءَ چہ شمئے دانائی ءُ زانتکاری ءِ گپ درشان بیت- من لوٹاں کہ شما من ءَ اے زانت ءَ ھیل بہ دئیت-،، 
“من ءَ ھیل دیگ ءَ ھچ ایراد نیست- بلے انّوں تو آ زانت ءِ دربرگ ءِ عمر ءَ نہ رستگ ئے، یہودی عالم ءَ پسّو دات-،، 
“چے گوْشگ ءَ ئے؟،، گوئبلز ءَ گوں کمے زھر گْوشت,, من اے عمر ءَ چے دربرت نہ کناں ءُ چے کت نہ کناں،، یہودی عالم ءَ درّائینت,, راستیں گپ ایش انت کہ وھدے کہ یک مردمے وتی نیکراھی وانگی ءِ وانگ ءَ بنگیج بہ کنت گڑا ما پیسر ءَ آئی ءِ چکاّس ءَ گریں- ما چہ آئی ءَ سے جست کنیں!!،،آئی ءَ ایشانی راستیں پسّو دات اَنت گڑا آئی ءَ را آ منطق ھیل دیگ بیت- اگاں پسّو دات ئےِ نہ کت گڑا اِنّاں!،، 
“جْوان انت تو منی چکاس ءَ نہ گر، گوئبلز ءَ گْوشت- ابی ءَ درّائینت,, شریں گپّ انت- من چکاس ءَ گراں- اولی جست ایش انت کہ دو مردم یک دوّت کشّے (چمنی) ءِ تہ ءَ کپت انت- ایشانی تہ ءَ یکے چہ دوت ءَ گھ ات بلے دومی ءَ ھچ دوت پر نہ بوت- بگوش کہ ایشانی تہ ءَ کے جان بہ شود ایت؟،، 
“ھما کہ دوّت ءَ گھ اتگ،، گوئبلز ءَ پسّو دات- 
“غلط! آ کہ بے داگ انت- ھما جان شود ایت-،، 
ابی ءَ گشادی ءَ گْوشت-,, چتور؟،، گوئبلز ھجکّہ بوت-
“اے وڑ ءَ کہ دوھیں مردم کپگ ءَ رند یک ءُ دومی ءَ چار انت- سیاھیچک ءَ چہ گھ اتگیں مردم بے داگیں مردم ءَ را چار ایت ءُ ھمے بیچار کنت کہ دوت کش ءِ تہ ءَ کپگ ءِ باوجود آ انگت ھم سپا انت بلے بے داگیں مردم دوت ءَ چہ سیاہ تر اتگیں مردم ءَ گند ایت گڑا ھمے ھیال کنت کہ ما دوھیں چہ دوت ءَ گھ اتگیں-گڑا آ جان شود ایت-،، 
“واقعی!بے مٹّ انت،، گوئبلز ءَ درّائینت,, دومی جست چی یے؟،، 
“دومی جست ایش انت کہ دو مردم یک دوت کشے ءِ تہ ءَ کپ انت- ایشانی تہ ءَ یکے چہ سیاھیچک ءَ گھ ات ءُ دومی بے داگ- تو بہ گوش کہ ایشانی تہ ءَ کے…..،، 
“بلے اے وَ ھما جست انت!،، گوئبلز ءَ ابی ءِ گپ سسِت-
“انّاں! اے جتائیں جست انت،، 
“شرّاِنت-بلے تو من ءَ رد دات نہ کن ئے-پسّو ایش انت کہ بے داگیں مردم جان شود ایت،، 
“غلط!،، ابی ءَ گشادی ءَ درّائینت-
“بلے انوں تو گوشتگ ات کہ….. گوئبلز ھیران ات-
“آ دگہ اڑے ات-نوں دوت ءَ چہ گھ اتگیں مردم جان شود ایت- پرچاکہ اولی وڑ ءَ دوھیں مردم یک دومی ءَ چار انت-بلے داگیں مردم دوت ءَ چہ گھ اتگیں مردم ءَ را گند ایت ءُ ھیال کنت کہ آ ھم ھگ اتگ-بلے وھدےکہ آئی ءِ چم وتی دستاں کپ انت-گڑا آئی ءَ یقین بیت کہ آ سپا انت ءُ دومی نیمگ ءَ سیاھیچک ءَ مینیں مردم وھدےکہ بےداگیں مردم ءَ را گند ایت گڑا ھیران بیت کہ دوت کش ءِ تہ ءَ کپگ ءَ چہ رند ھم آ بےداگ چتور بوت-بلے وتی دستاں گندگ ءَ رند آ اے گپ ءَ پھم ایت کہ آ اولی مرد ءِ پیم ءَ بےداگ نہ انت ءُ گڑا گھ اتگیں مردم جان شود ایت،، 
“بازجوان واقعی! تئی منطق ءِ مٹ نیست-نوں سیمی جست ءَ پُرس،، 
“سیمی جست چہ درستاں گران تر انت-دومردم یک دوت کشے ءِ تہ ءَ کپ انت-ایشانی تہ ءَ یکے…. “بلے اے وَ ھما جست انت،، گوئبلز ءَ گپ ءِ تہ ءَ دؤر کت-
“انّاں! لبز ھما اَنت بلے جیڑہ نوکین اَنت،، ابی ءَ پسّو دات-
“گڑا پسّو ایش انت کہ دوت ءَ چہ گھ اتگیں مردم جان شود ایت!،، 
“گڑا راستیں پسّو کجام انت،، گوئبلز ءَ صبرے سر ءَ شت- 
,, راستیں پسّوایش انت کہ اے جست ءِ جند وت رد انت-،، ابی ءَ بچکندان ءَ گوْشت,, اے چتوربوت کنت کہ دو مردم پجّی ءَ یکیں دوت کش ءِ تہ ءَ بہ کپ اَنت ءُ ایشانی تہ ءَ یکے چہ دوت ءَ سیاہ بہ تر ایت ءُ دومی پاک بہ بیت-ھما مردم کہ اے کسانیں گپ ءَ پھم ات نہ کنت آ مئے منطق ءَ چتور پھم ایت؟،،
٭٭٭٭٭٭٭٭٭٭
گوں طارق پشوکانی ءِ منہ واری ءَ